Minister 'oneerlik' oor SAL | Maroela Media
Die Metaalwerkersvakbond Numsa en die Suid-Afrikaanse Kajuitbemanningsvereniging (Sacca) het die minister van openbare ondernemings, Pravin Gordhan, van oneerlikheid beskuldig nadat 'n sakereddingsplan wat tot 3 700 werksverliese by die Suid-Afrikaanse Lugdiens (SAL) kan lei bekend gemaak is.
Die vakbonde sê hulle oorweeg nou regstappe om 'n stem oor die plan – wat hulle aanvoer sonder die insette van arbeid saamgestel is – te verhoed.
Die regering het SAL in Desember verlede jaar in sakeredding geplaas. Dinsdag het die sakereddingspraktisyns 'n plan bekend gemaak wat die staat se rekening vir die betaal van die redery se skuld, en die finansiering van die SAL se herstrukturering, op R26,7 miljard plaas. Ingevolge die plan gaan net 1 000 van SAL se meer as 4 600 plaaslike werkers hul poste behou.
In 'n voorlopige reaksie het die departement van openbare ondernemings gesê hy is bekommerd dat die plan dalk nie voldoende is nie. Die regering sal wel 'n voorstel steun wat lei tot 'n lewensvatbare, volhoubare en mededingende lugredery wat plaaslike, streek- en internasionale vlugte verskaf.
Numsa en Sacca sê ten spyte van die regering se openbare stelling dat die likwidasie van SAL nie 'n opsie is nie, het die vakbonde gehoor dat die departement reeds die groen lig vir 'n nuwe redery gegee het.
"Die vlak van oneerlikheid van die departement en die manier waarop hulle die proses bestuur en afgehandel het, laat veel te wense oor. Dit is nie 'n oordrywing om te sê dat die sakereddingspraktisyns en die departement die land en werkers liederlik in die steek gelaat het nie."
Die vakbonde sê dit sou in die eerste plek nie nodig gewees het om SAL in sakeredding te plaas as die regering met integriteit en bevoegdheid opgetree het in sy bestuur van SAL én ander sukkelende staatsbeheerde instellings nie.
"Ons het alle vertroue in die departement en veral in min. Gordhan, as 'n eerlike en bevoegde vennoot in ons strewe om SAL te red, verloor.
"Hoe kan die departement met 'n rein gewete 3 700 werkers op straat laat, terwyl daar soveel werkloosheid en armoede is? Ons oorweeg dus alle wetlike opsies."
Gordhan, gee asseblief op met SAL en likwideer. ANC het 100% reputasie dat hulle niks kan maak werk nie en SAL is geen uitsondering nie. Dit is hoog tyd dat die vakbonde ophou om die regering voor te skryf.
SAL is 'n besigheid, nie 'n charity nie.
Gordhan is 'n geharde kommunis, ek verstaan nie waar kom die vertroue wat so baie mense in hom het vandaan nie. Oral waar hy betrokke was het dinge lelik skeefgeloop.
Vakbonde is 'n groot probleem in die land. Tannie Margret Thatcher het 'n goeie punt gemaak toe sy gesê het, "We had to fight the enemy without in the Falklands. We always have to be aware of the enemy within, which is much more difficult to fight and more dangerous to liberty," (Thatcher, 1984).
En nou jaag hulle die pryse van Repat sitplekke so op en dan dink hulle hulle gaan die SAL met daai geld red.